CELEX: 62011TN0085
Language: mt
Date: 2011-02-11 00:00:00
Title: Kawża T-85/11 P: Appell ippreżentat fil- 11 ta’ Frar 2011 minn Luigi Marcuccio mis-sentenza mogħtija fit- 23 ta’ Novembru 2010 mit-Tribunal għas-Servizz Pubbliku fil-Kawża F-65/09, Marcuccio vs Il-Kummissjoni

2.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/27
            
         Appell ippreżentat fil-11 ta’ Frar 2011 minn Luigi Marcuccio mis-sentenza mogħtija fit-23 ta’ Novembru 2010 mit-Tribunal għas-Servizz Pubbliku fil-Kawża F-65/09, Marcuccio vs Il-Kummissjoni
   (Kawża T-85/11 P)
   2011/C 103/46
   Lingwa tal-kawża: it-Taljan
   
      Partijiet
   
   
      Appellant: Luigi Marcuccio (Tricase, l-Italja) (rappreżentant: G. Cipressa, avukat)
   
      Appellata: Il-Kummissjoni Ewropea
   
      Talbiet tal-appellant
   
   L-appellant jitlob li l-Qorti Ġenerali jogħġobha:
   
               —
            
            
               fi kwalunkwe każ: tannulla s-sentenza appellata fl-intier tagħha u mingħajr ebda eċċezzjoni.
            
         
               —
            
            
               tiddikjara li d-dokument prodott mill-Kummissjoni fil-jum tas-seduta kien u għadu assolutament inammissibbli in hanc litem.
            
         
               —
            
            
               tilqa’ fl-intier tagħhom u mingħajr ebda eċċezzjoni, it-talbiet tal-appellant li jinsabu fir-rikors tal-ewwel istanza.
            
         
               —
            
            
               tikkundanna lill-appellata tirrimborsa lill-appellant l-ispejjeż u l-onorarji kollha sostnuti minn dan tal-aħħar u dawk li jikkonċernaw il-kawża inkwistjoni fl-istanzi kollha tagħha.
            
         
               —
            
            
               sussidjarjament: tibgħat il-kawża inkwistjoni lura quddiem it-Tribunal għas-Servizz Pubbliku, kompost b’mod differenti, sabiex jiddeċiedi mill-ġdid fuq il-mertu tagħha.
            
         
      Aggravji u argumenti prinċipali
   
   L-appell preżenti jirrigwarda s-sentenza tat-Tribunal għas-Servizz Pubbliku tat-23 ta’ Novembru 2010. Din is-sentenza ma laqgħetx ir-rikors li kellu bħala suġġett l-annullament tad-deċiżjoni tal-5 ta’ Awwissu 2008, adottata abbażi tas-sentenza tal-Qorti Ġenerali, Kawża T-18/04, Marcuccio vs Il-Kummissjoni (mhux ippubblikata fil-Ġabra), l-annullament tad-deċiżjoni ta’ rifjut tal-ilment fir-rigward tal-imsemmija deċiżjoni, kif ukoll il-kundanna tal-Kummissjoni sabiex tħallsu ammont partikolari bħala kumpens għall-allegati danni subiti minħabba din id-deċiżjoni.
   Insostenn tal-appell tiegħu, l-appellant iressaq erba’ aggravji.
   
               (1)
            
            
               L-ewwel aggravju huwa bbażat fuq ċerti żbalji ta’ proċedura u ta’ sostanza, kif ukoll fuq ksur tad-drittijiet ta’ difiża.
            
         
               (2)
            
            
               It-tieni aggravju huwa bbażat fuq l-inkompetenza tal-awtur tad-deċiżjoni li tagħha ntalab l-annullament fir-rikors tal-ewwel istanza.
            
         
               (3)
            
            
               It-tielet aggravju huwa bbażat fuq nuqqas totali ta’ motivazzjoni tad-deċiżjoni li tagħha ntalab l-annullament fir-rikors tal-ewwel istanza.
            
         
               (4)
            
            
               Ir-raba’ aggravju huwa bbażat fuq l-illegalità ta’ numru ta’ deċiżjonijiet li jinsabu fis-sentenza appellata, anki minħabba dawn in-nuqqasijiet segwenti: a) ksur, interpretazzjoni u applikazzjoni żbaljati, foloz u irraġonevoli ta’ regoli ta’ dritt b) ksur tal-prinċipju patere legem quam ipse fecisti, ċ) użu ħażin u abbuż ta’ poter anki fir-rigward tal-użu ħażin u abbuż tal-proċedura, d) nuqqas totali ta’ motivazzjoni.